เซี่ยงไฮ้คอมโพสิตปิดบวก 1.53 จุด ตามตลาดภูมิภาค-รับตัวเลขศก.
เซี่ยงไฮ้คอมโพสิตปิดบวก 1.53 จุด ตามตลาดภูมิภาค-รับตัวเลขศก.
13 ก.ย. 2559

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ปรับตัวเพิ่มขึ้น โดยดัชนีเซี่ยงไฮ้คอมโพสิตปรับตัวขึ้น 1.53 จุด หรือ 0.05% ปิดที่ 3,023.51 จุดซึ่งเป็นไปในทิศทางเดียวกันกับตลาดหุ้นเอเชียที่ปรับตัวเพิ่มขึ้น หลังจากนางลาเอล เบรนนาร์ด หนึ่งในคณะผู้ว่าการธนาคารกลางสหรัฐ (เฟด) ได้แนะนำให้เฟดดำเนินนโยบายผ่อนคลายทางการเงินต่อไป นอกจากนี้ ตลาดหุ้นจีนยังได้รับแรงหนุนจากตัวเลขเศรษฐกิจจีนที่ออกมาในทิศทางที่ดีด้วย
สำหรับตัวเลขเศรษฐกิจที่มีการรายงานวันนี้ ข้อมูลอย่างเป็นทางการของจีนระบุว่า ยอดค้าปลีกเดือนส.ค.ขยายตัว 10.6% เทียบรายปี ซึ่งเป็นอัตราการขยายตัวที่รวดเร็วขึ้นเมื่อเทียบกับเดือนก.ค.ที่ปรับตัวขึ้นเพียง 10.2%
สำนักงานสถิติแห่งชาติจีน (NBS) รายงานว่า การลงทุนในสินทรัพย์ถาวรประจำเดือนส.ค.ปรับตัวขึ้น 8.2% เทียบรายปี และเพิ่มขึ้น 4.3% เมื่อเทียบกับเดือนก.ค.
ส่วนผลผลิตภาคอุตสาหกรรมเดือนส.ค.ขยายตัว 6.3% เทียบรายปี ซึ่งเป็นอัตราการขยายตัวที่รวดเร็วกว่าเดือนก.ค.ที่ระดับ 6% และเร็วกว่าเดือนส.ค.ปีที่แล้วที่ระดับ 6.1% และการลงทุนในภาคอสังหาริมทรัพย์ช่วง 8 เดือนแรกของปีนี้ ขยายตัว 5.4% เทียบรายปี โดยขยับขึ้นเล็กน้อยจากช่วงเดือนม.ค.-ก.ค.ซึ่งมีการขยายตัว 5.3%
 